**Mācību priekšmeta *Veidošana* programmas vadlīnijas**

**Ievads**

Mācību priekšmeta Veidošana programmas vadlīnijas (turpmāk – Veidošanas vadlīnijas) ir mākslas profesionālās ievirzes izglītības programmas *Vizuāli plastiskā māksla* sastāvdaļa. Veidošanas vadlīnijāsaprakstīti mācību priekšmeta *Veidošana* mērķi, uzdevumi, mācību saturs un noslēguma prasības, mācību apguves secība, metodes un mācību sasniegumu vērtēšana.Veidošanas vadlīnijasveidotas, lai noteiktu mācību priekšmeta *Veidošana* saturu un palīdzētu pedagogiem sastādīt savas programmas.

Mācību priekšmeta *Veidošana* apjoms ir 144 stundas. Mācību priekšmeta *Veidošana* saturs nodrošina saikni starp *Kompozīciju,* *Zīmēšanu,* *Darbs materiālā* un citiem mācību priekšmetiem, kā arī priekšnoteikumus apgūto zināšanu un prasmju daudzveidīgai lietošanai.

1. **Mācību priekšmeta mērķis** ir sekmēt audzēkņa tēlniecības pamatu praktisku apguvi, iepazīstot tēlniecību kā vizuāli telpisku pasaules izziņas avotu un izteiksmes veidu.

**2. Mācību priekšmeta *u*zdevumi**

2.1. attīstīt uztveri, izzinot dabas un kultūrvides objektus, tēlniecības daudzveidību;

2.2. veidot izpratni par formas uzbūvi un izteiksmes līdzekļiem tēlniecībā, iepazīt tēlniecības materiālus un tehnikas;

2.3. iegūt pieredzi izteikt tēlus un idejas kā 3-dimensiju objektus, analizēt radošā darba procesu un rezultātu.

**3.Mācību priekšmeta saturs**

* 1. **Mākslas uztvere**

Dabas un tēlniecības daudzveidība

* 1. **Mākslas valoda**

Formas uzbūve un izteiksmes līdzekļi tēlniecībā

 Tēlniecības materiāli un tehnikas

* 1. **Radošā un vērtējošā darbība**

Formas analīze darbībā

1. **Mācību priekšmeta noslēguma prasības**

|  |  |  |  |
| --- | --- | --- | --- |
| Satura daļas | Uzdevumi | Saturs | Noslēguma prasības |
| Mākslas uztvere | 1) izzināt dabas un kultūrvides objektus, tēlniecības daudzveidību; | Dabas untēlniecības daudzveidība | Ir pieredze saskatīt un sajust ar tausti dabas formas un tēlniecības darbus.Ir pieredze izzināt dabas formas un tēlniecības darbus, izmantojot atšķirīgus skata punktus.Ir pieredze veidot vizuālus pierakstus - skicēt, fotografēt, veidot virsmas nospiedumus, tekstuāli aprakstīt dabas un tēlniecības objektus.Ir priekšstats par tēlniecības izpausmēm kultūrvidē un saikni ar citiem mākslas veidiem.Ir iepazinis Latvijas un pasaules tēlniecības vērtības un personības.  |
| Mākslas valoda | 2) veidot izpratni par formas uzbūvi un izteiksmes līdzekļiem tēlniecībā, iepazīt tēlniecības materiālus un tehnikas; | Formas uzbūve un izteiksmes līdzekļi tēlniecībā | Ir pieredze analizēt formas uzbūvi un raksturu*.*Ir pieredze izmantot formas plastikas izteiksmes līdzekļus apjoma veidošanā. Prot izmantot stilizāciju formas atveidei.Ir pieredze izmantot kompozīcijas principus - vienotība, proporcijas, stabilitāte un ritms 3- dimensiju darbā.  |
| Tēlniecības materiāli un tehnikas  | Prot attēlot vienkāršas formas, veidojot pēc modeļa.Ir apguvis apaļskulptūras un ciļņa veidošanas principus.Prot veidot ar tēlniecības materiāliem - mālu un plastilīnu, zina šo materiālu īpašības.Ir priekšstats par darbu ar citiem tēlniecības materiāliem un to īpašībām.Ir priekšstatspar pavairošanas tehnikām – atliešanu un atspiešanu. Ir iepazinis darba tapšanas procesu un secīgumu: ideja → skice → materiāls un tehnika→ tēlniecības darbs.  |
| Radošā un vērtējošā darbība | 3) iegūt pieredzi izteikt savu ieceri kā 3-dimensiju objektus, analizēt radošā darba procesu un rezultātu. | Formas analīze darbībā | Ir pieredze patstāvīgi īstenot savu ieceri – tēlu un ideju 3- dimensijās, izvēlēties materiālus un izteiksmes līdzekļus. Ir pieredze eksperimentēt, izmantojot jaunus materiālus, tehnikas un paņēmienus.Prot pastāstīt par sava darba ideju/ saturu, analizēt darba procesu.Ir pieredze raksturot tēlniecības darbu un vērtēt to . |

1. **Mācību priekšmeta *Veidošana* apguves secība**

Mācību satura apguves secību veido deviņas tēmas. Pedagogs satura apguves secību mācību priekšmeta *Veidošana* pedagogs var plānot saskaņā ar šeit norādīto, bet var arī mainīt, mācību saturā iekļaujot visas tēmas un nodrošinot *Veidošanas* noslēguma prasību sasniegšanu visiem audzēkņiem.

Deviņas tēmas kopumā un katra tēma atsevišķi ietver visas mācību priekšmeta *Veidošana* satura daļas: mākslas uztveri, mākslas valodu, radošo un vērtējošo darbību. Ikviena tēma īstenojas kā daudzveidīgi mācību uzdevumi, kurus izvēlas skolotājs atbilstoši plānotajam mācību procesam. Mācību uzdevumu dažādība nodrošina audzēkņa daudzveidīgu prasmju apguvi un spēju attīstīšanu –prasmi mērķtiecīgi vērot, telpiskās domāšanas attīstīšanu, mākslas piemēru pētīšanu un analīzi, radoša darba un darba procesa novērtēšanu un citas.

* 1. **Iepazīšanās ar tēlniecību, tēlniecības materiāliem un darbarīkiem.** Tēlniecības darbu un materiālu daudzveidība mākslā. Darba process un darbarīki. Tēlniecības materiāli, to īpašības un raksturs, iespēju izzināšana.
	2. **Apaļskulptūra - vērotā atveidojums 3- dimensijās .** Iepazīšanās ar tēlniecības veidiem – cilni un apaļskultūru. Dabas formu vizuālo vērtību atklāšana. Proporcijas. Apjoms. Formas uzbūve un analīze. Apaļskulptūras veidošana, izmantojot atbilstošus veidošanas paņēmienus un tehniku. Mērogs. Karkasa izmantošana.
	3. **Cilnis.** Iepazīšanās ar ciļņa veidiem. Darba gaita – skices, to izvērtēšana, atveidojums materiālā. Formas analīze. Izteiksmes līdzekļu, kompozīcijas, proporciju pakļaušana ciļņa veidošanas principiem. Ciļņa veidošanas paņēmieni un tehnika. Darba atlējums paliekošā materiālā.

* 1. **Materiāla**  **izzināšana. Tēla veidošana.** Atšķirīgu materiālu iepazīšana. Eksperimenti ar jaunu/iem materiāliem. Materiāla īpašību un tehnoloģiju izzināšana. (Darba atlējums paliekošā materiālā.)
	2. **Viena izteiksmes līdzekļa izcelšana radošā kompozīcijā.** Veidojamā objekta vizuālo īpašību izzināšana. To pastiprināšana ar izvēlētajiem izteiksmes līdzekļiem – stilizācija/ pārspīlējums/ deformācija/ u.c.
	3. **Divu un vairāku objektu mijiedarbības attēlojums.** Iepazīšanās ar mākslas piemēriem. Vienādā un/ vai atšķirīgā attēlojums. Izteiksmes līdzekļu izvēle. Kompozīcijas pamatprincipi. Objektu vienotība un skatāmība.
	4. **Kopija.** Objekta interpretācija.Uzmērīšana. Proporciju attēlojums. Plastiskums. Stilistika.
	5. **Sarežģīta tēlnieciska darba būvēšana.** Ieceres un tehnisko iespēju saskaņošana. Karkass. Proporcijas.
	6. **Patstāvīgas idejas/ ieceres attēlošana 3- dimensijās.** Ideja un tēls.Iegūto zināšanu un prasmju radošs pielietojums izvēlētajā materiālā.
1. **Metodes mācību priekšmeta apguvei un mācīšanai**

Skolotājs atšķirīgās situācijās no daudzveidīgā metožu klāsta izvēlas tās mācību metodes, kuras liekas vispiemērotākās konkrēto mācību mērķu sasniegšanai. Pēc darbības rakstura var izdalīt trīs atšķirīgas metožu grupas - norādošās, sokrātiskās un atklājuma metodes. (Als Harvids\*)

* 1. **Norādošās metodes** piemērotas, lai sniegtu audzēkņiem konkrētas zināšanas, prasmes, tehnikas.

Norādošās metodes *Veidošanā* izmanto, uzsākot jaunu tēmu vai uzdevumu. Skolotāja **stāstījums** vai **demonstrējums** iepazīstina audzēkņus ar tēmu, uzdevumu, metodiskajiem uzskates līdzekļiem, fondu materiāliem, mākslas piemēriem, tehniskajiem paņēmieniem uzdevuma veikšanai.  **Darbs pēc parauga** ir metode, kad audzēkņi strādā, sekojot skolotāja instrukcijām, paraugam un atdarinot to.

* 1. **Sokrātiskās metodes** lieto, lai virzītu audzēkņus uz patstāvīgi ideju un risinājuma meklēšanu, prasmes analizēt, vērtēt un izteikties attīstīšanu dialogā ar skolotāju un klases biedriem.

Sokrātiskās metodes *Veidošanā* izmanto, veicot radošus uzdevumus. Pedagoga un audzēkņu **sarunas** palīdz gan saskatīt vizuālās vērtības, pievērst uzmanību detaļām, un skatīties plaši**,** tuvāk izprast ar saskatīšanu vai attēlošanu saistītas problēmas, lietu uzbūvi un jēdzienus. Tāsarī palīdz rast atbildes, veicot mācību uzdevumu un analizējot paveikto. Darbu izvērtēšanas procesā var izmantot **jautājumu un atbilžu** metodi: skolotāja un/ vai klases biedru uzdotie jautājumi parasti palīdz audzēknim veidot atbildes - stāstījumu par sava darba ideju, darba procesu un rezultātu. Lai atbildētu, jāmāk noformulēt doma, jāzina termini.

Audzēkņapraktiskā darbība *Veidošanas* stundāsir aktīvs izziņas process. Skolotājs var izmantot daudzveidīgas metodes, kuras palīdz skolēnam darba tapšanā – tās ir **attēlošana materiālā**, **ideju pieraksti, skicēšana, fotografēšana, materiālu atlase, kolekcijas veidošana, eseja,** kā arī metodesatšķirīgas tēlnieciskas pieejas īstenošanā - **radošā kopēšana**, **gatavu lietu iekļaušana darbā** *(ready- made)* un citas.

* 1. **Atklājumu metodes** pamatā ir audzēkņa daudzveidīga radošā darbība un eksperimentēšana kā izzināšanas prieks. Skolotājs organizē mācību procesu tā, lai tas būtu *atvērts* skolēnu patstāvīgiem atklājumiem.

Atklājuma metodes *Veidošanā* izmanto, audzēkņiem patstāvīgi izzinot kaut ko jaunu daudzveidīgos radošos mācību uzdevumos, kā arī mācoties no savām veiksmēm un kļūdām. Atklājuma metodes ir **eksperiments** un **praktiskais darbs** ar atšķirīgiem, atklājumus ietverošiem nosacījumiem – darbs ar jaunu un nepazīstamu tehniku un instrumentiem, darbs ar ierobežotiem resursiem un citas. **Nejaušības metode** praksē tiek izmantota, strādājot ar birstošiem, šķidriem, gaistošiem materiāliem. **Projekti** kā mācību metode ietver dažādu metožu un darbību kopumu. Mācību procesā tie var būt gan starpdisciplināri, gan ar mācību priekšmetu saistīti projekti, piemēram, vides mākslas projekti un citi.

* 1. Mācību stunda var notikt ne tikai mācību klasē. Lai aplūkotu tēlniecības darbu oriģinālus, nodarbība var notikt muzejā, izstāžu zālē vai pilsētvidē. Svarīgi ir iepazīt arī tos tēlniecības materiālus, kuri pieejami ārā,– zeme, smiltis, lapas, zari, kā arī pamēģināt veidot skulptūras, izmantojot ūdens, dūmus, birstošus materiālus, izmantojot dabas vidi un paplašinot izpratnes par tēlniecību robežas.
1. **Mācību sasniegumu vērtēšana**

Izglītojamā mācību sasniegumus mācību priekšmetā *Veidošana* izsaka 10 ballu skalā , "ieskaitīts" vai "neieskaitīts" vai aprakstoši.

Mācību sasniegumu vērtējumu 10 ballu skalā veido šādi kritēriji: iegūto zināšanu apjoms un kvalitāte, iegūtās prasmes un iemaņas, attieksme pret izglītošanos, mācību sasniegumu attīstības dinamika.

Kārtējā pārbaudē, kurā nav iespējams mācību sasniegumu vērtējums atbilstoši 10 ballu skalai, pedagogs mācību sasniegumus var vērtēt ar "ieskaitīts" vai "neieskaitīts".

Aprakstošu vērtējumu var veidot arī mutiski, analizējot audzēkņu darbus skatēs, kā arī pielietojot audzēkņu pašvērtējuma metodi.

Mācību sasniegumu vērtēšanas procesā notiek: ievadvērtēšana mācību procesa sākumā pirms temata vai mācību priekšmeta apguves, kas sniedz informāciju par skolēnu sagatavotības līmeni, uzsākot tēmu, kursu; kārtējā vērtēšana mācību procesa laikā, nodrošinot atgriezenisku saiti par mācību procesu; noslēguma vērtēšana, nosakot izglītojamā zināšanu un prasmju apguves līmeni, mācību gada, kursa vai izglītības programmas noslēgumā.

\*Al Hurwitz, Michael Day, *Children and their Art. Methods for the Elementary School*. Harcourt College Publishers, 2001.